Russo-Balt
Russo-Balt (kartais Russobalt, Russo-Baltique) buvo pirmoji gamykla Rusijos imperijoje, gaminusi automobilius. Nuo 1909 m. gamyba vyko Rygoje, Baltijos vagonų fabrike. Pirmojo pasaulinio karo metu 1917 m. fabriką evakavo į Sankt Peterburgą, kuriame ant Rygoje pagamintų važiuoklių gamino šarvuotus automobilius armijai. 1922 m. gamyba perkelta į Maskvą. Gamyba pavadinimu Russo-Balt nutraukta 1923 m. Russo-Balt gamino geležinkelio vagonus, tramvajus, sunkvežimius, autobusus, lengvuosius automobilius, kurių pagrindas buvo vokiečių Rex-Simplex ir belgų Fondu. Įmonėje taip pat buvo gaminami I. Sikorskio konstrukcijos lėktuvai. Dabar šiuo pavadinimu veikia priekabų gamykla Rygoje. 2006 m. grupė vokiečių ir rusų investitorių gavo teises naudoti pavadinimą Russo-Balt ir yra sukūrę koncepcinį automobilį Russo-Balt Impression, kuris sukurtas Mercedes CL63 AMG pagrindu.